Kremský, Peter, poslanec NR SR (2023-02-07):
Ďakujem. Chcel som povedať záverečné slovo, ale keď sa pán Viskupič ešte prihlásil do rozpravy, tak dobre, potiahneme to ešte zajtra ráno. Chcel som povedať len toľko, že, samozrejme, mojím záujmom je čo najviac zjednodušiť ten systém, doteraz sme tam mali strašne veľa rôznych kategórií v tom návrhu, čo presadil pán Viskupič v decembri, dokonca sú dve tabuľky. Jedna je pre benzín, druhá pre naftu, tak tam naozaj sa nám podarilo zlúčiť tie dve tabuľky dokopy. Už dnes je na tých dopravných inšpektorátoch taká prax, že človek, keď si ide prihlásiť auto, tak ide najprv k tomu okienku, opýta sa, aký kolok si má vlastne kúpiť, v akej hodnote má ten registračný poplatok zaplatiť, lebo naozaj v tom sa nevie zorientovať a potom ide k tomu kiosku, aby tam naťukal presnú sumu, teda aký kolok si má kúpiť a zase ide naspäť a, samozrejme, obrovsky to zdržuje, čiže čím to bude jednoduchšie, čím budú tie sumy okrúhlejšie, lepšie zapamätateľné, čím bude tých kategórií menej, tým lepšie, tým aj uľahčíme život policajtom na tých dopravných inšpektorátoch a, samozrejme, v prvom rade uľahčíme život a orientáciu občanom. K tým veciam, ktoré tu boli spomínané, k tej výške poplatkov, no, naozaj ja si myslím, že urobiť z toho teraz akoby otočenú daň z luxusu, teraz z toho urobíme daň z nejakých starých áut, asi nie je šťastné. Práve preto ja som navrhol aj tento, túto novelu zákona, pretože si myslím, že to, čo urobil vtedajší minister financií Kažimír a minister vnútra Kaliňák, bola trošku taká pomsta Bratislavčanom a Košičanom a daň z luxusu, čiže nových áut a áut s väčším výkonom, že keď na to máte, keď kupujete autá za 50-tisíc euro, 80-tisíc euro alebo aj 25 a sú trošku silnejšie, tak plaťte. Tak si za to zacvakajte a my vás oderieme. Samozrejme, nebolo to spravodlivé, každý si na to nejako zvykol, ľudia ktorí naozaj majú tých 50-tisíc euro, tak už a tých 500 alebo 1000 navyše nejako zaplatia, ale v každom prípade nie je to spravodlivé. Ale ešte menej spravodlivé by bolo to teraz otočiť a povedať, že tak, ako tí čo máte na nové auto, budete platiť 300 a tí čo nemáte, čo kupujete staré auto, tak šup, zacvakajte tri tisícky, jak chcete si takéto auto kúpiť. Aj keď je to staré Porsche, aj keď je to, aj keď je to nejaké luxusnejšie auto, stále je to jednoducho staré auto, ktoré si vyžaduje veľkú starostlivosť, opravy. Ak ste niekedy mali staré auto, ja som ich teda mal dosť, viete, čo to je, že každú chvíľu sa vám niečo pokazí, niečo vám odíde, niečo tam lepíte, rozmýšľate, či vôbec ešte do toho investovať, či to ešte niečo vydrží. Potom to dáte dokopy, za dva mesiace vám to zase odíde. Čiže myslím si, že naozaj na úkor takýchto ľudí plniť štátny rozpočet by určite nebolo spravodlivé. Čiže ja som tomu otvorený a my sme aj tú tabuľku upravili, samozrejme, vždy bude ministerstvo financií protestovať, a treba to zobrať do úvahy. Už vlastne tento návrh Maroša Viskupiča mu zobral 30 mil. eur, čiže pokiaľ by sme to zmenili tak, aby im nezobralo nič, alebo aby to zobralo menej, tak budú len radi, ale pokiaľ teda by sme to chceli úplne zrušiť a naozaj to nechať na tom, že to bude len registračný poplatok, tak by určite veľmi protestovali, ale myslím si, že keď si k tomu sadneme a dáme hlavy dokopy, tak nájdeme rozumné riešenie. No, ale na to, aby sme to vôbec mohli urobiť, musí prejsť teda tento návrh zákona cez prvé čítanie, takže chcem vás požiadať o jeho podporu. Ďakujem.